Illum, il-Parlament Ewropew u l-Kunsill laħqu ftehim dwar il-proposta tagħna biex jiġu ffinanzjati kompletament l-operazzjonijiet ta' rikostruzzjoni wara diżastri naturali mal-Fond Ewropew għall-Iżvilupp Reġjonali. Dan il-kompromess jipprevedi rata ta' kofinanzjament eċċezzjonali ta' 95 %. Jiddispjaċini li ma ntlaqgħetx il-proposta oriġinali tal-Kummissjoni ta' rata ta' kofinanzjament ta' 100 % għal dawn l-operazzjonijiet. Fl-istess ħin, il-kompromess issa se jippermetti l-finanzjament tant meħtieġ biex jasal minnufih fiż-żoni affettwati minn diżastri naturali. Naħseb fl-Italja, fejn ir-reġjuni tagħha ntlaqtu ripetutament mitnn terremoti terribbli matul is-sena li għaddiet u mill-ġdid f'Jannar. F'diversi okkażjonijiet, il-President Juncker esprima l-ammirazzjoni tiegħu għall-poplu Taljan, li wera kuraġġ straordinarjiu fis-sigħat l-aktar koroh, u d-determinazzjoni tal-UE sabiex tappoġġa rikostruzzjoni sħiħa. Il-kompromess tal-lum juri li l-UE tkun lesta li tieqaf maċ-ċittadini tagħna meta l-aktar għandhom bżonn l-appoġġ. Id-diżastri naturali jistgħu jiġru kullimkien, u kull mument. Għalhekk huwa importanti li niżguraw li dan l-appoġġ speċjali tal-UE jista' jiġi attivat mill-ewwel jum, biex jissupplimenta l-assistenza mill-Fond ta' Solidarjetà tal-UE. Iż-żieda tal-kontribuzzjoni finanzjarja tal-UE għax-xogħlijiet ta' rikostruzzjoni, se sservi wkoll biex jiġu ffrankati r-riżorsi nazzjonali. Il-proposta tagħna hija espressjoni bil-fatti ta' solidarjetà Ewropea. Iffaċċjati minn diffikultà kbira, l-Istati Membri m'għandu jkollhom l-ebda dubju li l-UE tieħu ħsieb u hija lesta li tuża r-riżorsi kollha disponibbli biex jipprovdu għajnuna immedjata u biex terġa' tinbena, flimkien.